b'\n_START_ARTICLE_\nMargrethe Vestager\n_START_SECTION_\nBaggrund\n_START_PARAGRAPH_\nMargrethe Vestager er datter af sognepr\xc3\xa6st Hans Vestager (f\xc3\xb8dt 1945) og sognepr\xc3\xa6st Bodil Tybjerg (f\xc3\xb8dt 1946). Hun er vokset op i \xc3\x98lgod._NEWLINE_Hun var den \xc3\xa6ldste blandt fire s\xc3\xb8skende, og for\xc3\xa6ldrene var aktive i det Radikale Venstre._NEWLINE_Faren var opstillet til Folketinget i flere omgange og opn\xc3\xa5ede i 2012 at blive midlertidig medlem._NEWLINE_Hun blev student fra Varde Gymnasium i 1986 og cand.polit. fra K\xc3\xb8benhavns Universitet i 1993._NEWLINE_Hun har v\xc3\xa6ret fuldm\xc3\xa6gtig i Finansministeriet 1993-95, specialkonsulent i \xc3\x98konomistyrelsen 1995-97 og sekretariatschef samme sted 1997-98._NEWLINE_Hun var medlem af bestyrelsen for ID-Sparinvest A/S 1996-98. Medlem af VL-gruppe 11. Hun blev den 11. juni 1994 gift med adjunkt Thomas Jensen (f\xc3\xb8dt 1966), og sammen har de tre d\xc3\xb8tre.\n_START_SECTION_\nPolitiske karriere\n_START_PARAGRAPH_\nVestager var folketingskandidat for Det Radikale Venstre i Esbjergkredsen fra 1988 og frem til 1992._NEWLINE_I 1989 blev hun medlem af det Radikale Venstres hovedbestyrelse, forretningsudvalg og EU-udvalg._NEWLINE_Hun var redakt\xc3\xb8r af medlemsbladet Radikal Politik 1990\xe2\x80\x931991._NEWLINE_I 1991 var hun stagiaire i Europa-Parlamentet for Det Radikale Venstre._NEWLINE_Imellem 1993 og 1997 var hun partiets landsformand,_NEWLINE_og da den hidtil yngste landsformand._NEWLINE_Hanne Rasmussen opsummerede hendes arbejde som landsformand med at "det lykkedes hende at forandre posten fra at v\xc3\xa6re rent organisatorisk til en politisk platform", og at hun havde "arbejdet for at styrke medlemsdemokratiet og g\xc3\xb8re flere interesseret i at deltage i den politiske debat, bl.a. gennem \xc3\xa5bne udvalgsm\xc3\xb8der."\n_START_SECTION_\nUndervisningsminister og kirkeminister\n_START_PARAGRAPH_\nVestager genopstillede f\xc3\xb8rst igen til Folketinget i 1998 og da i Fredensborgkredsen._NEWLINE_Hun opn\xc3\xa5ede ikke valg ved Folketingsvalget 1998, men blev efter valget undervisningsminister og kirkeminister i Regeringen Poul Nyrup Rasmussen IV den 23. marts 1998._NEWLINE_Vestager blev den da hidtil yngste kvindelige minister og blev ogs\xc3\xa5 den f\xc3\xb8rste der f\xc3\xb8dte et barn under ministerperioden._NEWLINE_Hun var kirkeminister frem til den 21. december 2000 og undervisningsminister frem til den 27. november 2001._NEWLINE_Som undervisningsminister \xc3\xb8nskede Vestager af samfunds\xc3\xb8konomiske grunde at f\xc3\xa5 de studerende til at begynde tidligere p\xc3\xa5 deres studie og hurtigere igennem._NEWLINE_Hun arbejde blandt andet med forbedring af meritoverf\xc3\xb8rsel, justering af Statens Uddannelsesst\xc3\xb8tte og \xc3\xa6ndring af uddannelsernes organisationsstruktur.\n_START_SECTION_\nI opposition\n_START_PARAGRAPH_\nVed Folketingsvalget 2001 fik hun 2600 personlige stemmer i Hiller\xc3\xb8dkredsen og 3437 i Fredensborgkredsen_NEWLINE_og i alt 8.756 personlige stemmer i Frederiksborg Amtskreds._NEWLINE_Efter valget i 2001 blev Vestager n\xc3\xa6stformand for Det Radikale Venstres folketingsgruppe og var blandt andet partiets ordf\xc3\xb8rer vedr. uddannelsespolitiske, kommunalpolitiske og politisk-\xc3\xb8konomiske sp\xc3\xb8rgsm\xc3\xa5l. _NEWLINE_I 2007 skiftede hun valgkreds til Rudersdalkredsen._NEWLINE_Ved Folketingsvalget 2007 blev hun genvalgt til Folketinget, denne gang opstillet i Nordsj\xc3\xa6llands Storkreds.\n_START_SECTION_\nPartileder\n_START_PARAGRAPH_\nDen 15. juni 2007 overtog hun posten som formand for Radikale Venstres folketingsgruppe efter Marianne Jelved._NEWLINE_Hun overtog et problemfyldt parti, hvor de fremtr\xc3\xa6dende medlemmer Naser Khader og Anders Samuelsen i maj 2007 havde forladt partiet og oprettet Ny Alliance._NEWLINE_Med hendes egne ord overtog hun et "h\xc3\xa5ndv\xc3\xa6rkertilbud"._NEWLINE_Som n\xc3\xa6stformand for folketingsgruppen pegede hun p\xc3\xa5 Morten \xc3\x98stergaard p\xc3\xa5 bekostning af Morten Helveg Petersen._NEWLINE_Vestagers f\xc3\xb8rste tid var problemfyldt. _NEWLINE_Ved Folketingsvalget 2007 gik partiet tilbage i s\xc3\xa5dan en grad at det blev betegnet et "katastrofevalg"._NEWLINE_Hendes ensidige satsning p\xc3\xa5 et samarbejde med Socialdemokraterne blev kritiseret og hendes beslutning betegnet for egenr\xc3\xa5digt._NEWLINE_I en Berlingske kronik i september 2008 kritiserede det Radikale Venstres rets- og kulturordf\xc3\xb8rer Simon Emil Ammitzb\xc3\xb8ll partiets udl\xc3\xa6ndingepolitik, specielt i forbindelse med 24-\xc3\xa5rsreglen, tilknytningskravet og et forbud mod muslimske hovedt\xc3\xb8rkl\xc3\xa6de for kvindelige dommere, og skrev "det var forr\xc3\xa6deriet mod denne principfasthed [ifm. 24-\xc3\xa5rsreglen og tilknytningskravet], som var en af hoved\xc3\xa5rsagerne til den voldsomme tilbagegang ved efter\xc3\xa5rets folketingsvalg."_NEWLINE_I oktober 2008 forlod Ammitzb\xc3\xb8ll partiet og udtalte "Jeg har v\xc3\xa6ret meget utilfreds med den m\xc3\xa5de, hvorp\xc3\xa5 Margrethe Vestager har ledet gruppen"._NEWLINE_Vestager var 2010\xe2\x80\x932011 medlem af Den Trilaterale Kommission._NEWLINE_Under Vestagers lederskab i januar 2010 udgav den Radikale Venstres folketingsgruppe "Genopbygningsplan for dansk \xc3\xb8konomi" hvor de blandt andet foreslog en gradvis afvikling af efterl\xc3\xb8nnen og halveringen af dagpengeperioden._NEWLINE_I maj samme \xc3\xa5r tilkendegav Vestager at partiet nok ville stemme for den borgerlige regering og Dansk Folkepartis forslag om halveringen af dagpengeperioden._NEWLINE_Ved Folketingsvalget 2011 fik Det Radikale Ventre med Vestager i spidsen en betydelig fremgang._NEWLINE_Hun havde under valgkampen givet Det Konservatives partileder Lars Barfoed h\xc3\xa5ndtryk p\xc3\xa5 at de begge ville arbejde p\xc3\xa5 at bryde blokpolitiken._NEWLINE_Med over 23.000 personlige stemmer fik hun det 8. h\xc3\xb8jeste antal stemmer blandt alle folketingskandidater ved valget. _NEWLINE_Efter valget forhandlede hun regeringsgrundlag med Socialdemokraterne og SF, lod partiet indg\xc3\xa5 i Helle Thorning-Schmidts regering og blev selv udpeget som \xc3\xb8konomi- og indenrigsminister._NEWLINE_Til regeringsforhandlingerne med SF og Socialdemokraterne lykkedes det hende at forhandle mange radikale m\xc3\xa6rkesager ind i regeringsgrundlaget i s\xc3\xa5dan en grad at hun fik \xc3\xb8genavnet "Margrethe III"._NEWLINE_Hendes indflydelse vurderedes til at v\xc3\xa6re s\xc3\xa5 stor at en kommentator mente at Helle Thorning-Schmidt i 2011 var blevet "blev tacklet og sat under administration af Margrethe Vestager" efter at Thorning-Schmidt m\xc3\xa5tte overtage de \xc3\xb8konomiske reformer som den foreg\xc3\xa5ende VK-regering havde gennemf\xc3\xb8rt.\n_START_SECTION_\nUdn\xc3\xa6vnelse til EU-kommiss\xc3\xa6r og arbejde som EU-kommiss\xc3\xa6r\n_START_PARAGRAPH_\nIgennem en l\xc3\xa6ngere periode havde spekulationer floreret om at Helle Thorning-Schmidt ville forlade statsministerposten i Danmark og indtage en fremtr\xc3\xa6dende post i EU, men det skete ikke og i stedet blev det sidst i august overraskende meddelt at Vestager ville blive ny EU-kommiss\xc3\xa6r._NEWLINE_Thorning-Schmidt s\xc3\xa5 frem til en "tung" kommiss\xc3\xa6rpost til Vestager,_NEWLINE_og hun blev da ogs\xc3\xa5 kandidat til posten som konkurrencekommiss\xc3\xa6r._NEWLINE_Morten \xc3\x98stergaard overtog udramatisk b\xc3\xa5de Vestagers rolle som partileder og hendes post som \xc3\xb8konomi- og indenrigsminister._NEWLINE_I en kommentar vurderede Hans Engell at udskiftningen var en sv\xc3\xa6kkelse af De Radikale._NEWLINE_Fra et dansk energipolitisk synspunkt kunne der m\xc3\xa5ske ses positivt frem til Vestagers post som konkurrencekommiss\xc3\xa6r: Danmarks gr\xc3\xb8nne energipolitik med PSO-st\xc3\xb8tten var under pres fra Europa-Kommissionen, hvor Kommissionen ans\xc3\xa5 det danske st\xc3\xb8ttesystem som traktatstridig og konkurrenceforvridende._NEWLINE_PSO-afgiften var da forventet til at indbringe den danske stat 47,2 milliarder kroner frem mod 2020._NEWLINE_En juraprofessor mente at sagen kunne g\xc3\xb8re "utroligt ondt p\xc3\xa5 Danmark" og kunne ikke udelukke at EU ville kr\xc3\xa6ve at PSO-st\xc3\xb8tten skulle \xc3\xa6ndres med tilbagevirkende kraft._NEWLINE_Med Vestager p\xc3\xa5 konkurrencekommiss\xc3\xa6rposten skulle Danmarks Klima-, energi-, og bygningsminister Rasmus Helveg Petersen forhandle med sin partif\xc3\xa6lle og tidligere ministerkollega p\xc3\xa5 den anden side af bordet, hvilket m\xc3\xa5ske ville v\xc3\xa6re "et lille lys i m\xc3\xb8rket" i sagen om PSO-st\xc3\xb8tten._NEWLINE_Dog ville Helveg Petersen helst have sagen afsluttet inden Vestager overtog posten, og Venstre frygtede at habilitetsproblemer kunne betyde at Vestager som konkurrencekommiss\xc3\xa6r ikke kunne tilgodese danske hensyn._NEWLINE_Den 2. oktober 2014 foretog EU-Parlamentets \xc3\xb8konomiudvalg en h\xc3\xb8ring med en tre timer lang udsp\xc3\xb8rgen af Vestager som en ud af 27 kommiss\xc3\xa6rh\xc3\xb8ringer._NEWLINE_Hun slap v\xc3\xa6ldig godt fra h\xc3\xb8ringen, og Ritzau vurderede at hun var sikker p\xc3\xa5 en enstemming godkendelse som konkurrencekommiss\xc3\xa6r ved den formelle udn\xc3\xa6vnelse tre uger senere._NEWLINE_Som EU-kommiss\xc3\xa6r kom Vestager til at st\xc3\xa5 bag den store monopol-sag mod Google og sagen om Irlands skattem\xc3\xa6ssige favorisering af Apple for i alt 13 milliarder euro.'